Työttömyysturvalakiin kuuluva aktiivimalli nousi torstaina vilkkaan keskustelun kohteeksi, kun mallia vastustava kansalaisaloite sai kokoon eduskuntakäsittelyyn etenemiseen tarvittavat 50 000 nimeä. Iltakahdeksalta nimiä oli kertynyt jo noin 60 000.

Aktiivimalli puhutti runsaasti myös viime viikolla, kun eduskunta hyväksyi sen hallituspuolueiden äänillä. Ammattiliitoilla oli jo tuolloin kovia äänenpainoja lakia vastaan, esimerkiksi Teollisuusliiton valtuusto päätti, että liitto aikoo valmistella paikallisia poliittisia lakkoja.

Palvelualojen ammattiliitto PAMin puheenjohtaja Ann Selin kertoo, että palkansaajaliike punnitsee vastatoimia yhdessä. Liittojohtajat eivät sulje mitään vaihtoehtoja pois.

– Toivon, että radikaaleihin toimiin ei ryhdytä, mutta se kai edellyttäisi hallitukselta uudelleenharkintaa, Selin sanoo.

– Jos kansalaisaloite ei herätä hallituksen uudelleenarviointikykyä, sitä täytyy varmaan herätellä muulla tavalla, sanoo puolestaan Teollisuusliiton puheenjohtaja Riku Aalto.

– Jos poliittisia lakkoja tulee, niihin on mahdollisuus myös meidän osaltamme, sanoo Julkisten ja hyvinvointialojen liitto JHL:n puheenjohtaja Päivi Niemi-Laine.

Selinin mukaan aktiivimalli on kuitenkin hallituksen eikä työnantajajärjestöjen asia. Myös Niemi-Laine sanoo, että kritiikki ei ole kohdistettu työnantajiin.

Perussuomalaisten kansanedustaja Arja Juvonen kertoi Twítterissä allekirjoittaneensa kansalaisaloitteen, ja kuvaili "kyykytysmallia" häpeälliseksi.

Vasemmistoliiton kansanedustaja Paavo Arhinmäki totesi Twitterissä (siirryt toiseen palveluun), että hallitus löytää vielä "työttömien raippalain" edestään. Demarinuoret kommentoivat (siirryt toiseen palveluun), ettei aktiivisuus välttämättä riitä toimeentulon säilyttämiseen, ja aktiivimalli on Demarinuorten mukaan tosiasiallisesti leikkaus.

Suomen Ammattiliittojen Keskusjärjestö SAK kertoi aamupäivällä tukevansa kansalaisaloitetta.

Hallituksen hyväksymälle aktiivimallille löytyy myös kannatusta. Kokoomuksen ohjelmapäällikkö Antti Vesala pyysi Twitterissä aktiivimallin vastustajia kertomaan, mitä aidosti vaikuttavia työmarkkinauudistuksia nämä olisivat valmiita kannattamaan.

Jos vastustat #aktiivimalli :a, kertoisitko myös, mitä aidosti vaikuttavia työmarkkinauudistuksia olisit valmis kannattamaan? Pyydän saada huomauttaa, että työllisyysaste on Suomessa kaukana pohjoismaisesta tasosta. Ja siis väärään suuntaan kaukana.

Keskustalainen eduskunta-avustaja Sakari Tuomisto taas kysyi, eikö työttömällä saisi olla mitään velvotteita ja piti joutenoloa kaikkein huonoimpana vaihtoehtona.

Työsuhteessa olevalla on velvollisuus tulla töihin ja noudattaa työnantajan ohjeita työaikana. Työttömälläkö ei saisi olla mitään velvoitteita? #aktiivimalli

Nordean ekonomisti Olli Kärkkäinen puolestaan pohti, voisiko aktiivimallin myötä tulla laajempaa keskustelua tulevaisuuden sosiaaliturvan arvovalinnoista ja siitä, edetäänkö vastikkeelliseen vai vastikkeettomaan suuntaan.

Ylen Ykkösaamussa torstaina vieraillut

Aktiivimalli tulee voimaan maanantaina

Aktiivimalli koskee lähtökohtaisesti kaikkia työttömyyskorvausta eli ansiosidonnaista päivärahaa, peruspäivärahaa tai työmarkkinatukea saavia suomalaisia.

Uusi sanktiojärjestelmä tulee voimaan ensi maanantaina ja ensimmäinen 65 päivän eli noin kolmen kuukauden seurantajakso alkaa heti siitä. Ensimmäisen kerran aktiivimalli voi vaikuttaa työttömyyskorvauksen määrään 2. huhtikuuta.

Jos työtön ei täytä aktiivisuusvelvoitetta, hänen työttömyystukeaan leikataan 4,65 prosenttia kolmen kuukauden ajaksi. Taloudellinen vaikutus vastaa yhtä omavastuupäivää kuukaudessa.

Sanktiota ei tule, jos työtön tekee kolmen kuukauden aikana vähintään 18 tuntia palkkatyötä tai osallistuu viitenä päivänä TE-toimiston työllistymispalveluihin tai tienaa yritystoiminnalla vähintään 241,04 euroa kolmen kuukauden aikana. Näitä ei voi yhdistellä.

Työttömän on lisäksi saatava pätkätyöstä työehtosopimuksen mukaista palkkaa.

Työllistymistä edistäviä palveluita ovat mm. työvoimakoulutus, omaehtoinen opiskelu ja työkokeilu.

Hallitus päätti jo aiemmin, että työtön saa ansaita 300 euroa ilman, että työttömyystuki pienenee.

Vuodenvaihteen jälkeen työttömäksi jäävillä kolmen kuukauden seurantajakso alkaa heti, kun he alkavat saada työttömyyskorvausta.

Aktiivimalli ei koske heitä, jotka saavat etuutta työkyvyttömyyden tai vamman perusteella, odottavat työkyvyttömyyseläkepäätöstä tai ovat omais- tai perhehoitajia.

Lähde: STT